IPhone X

**iPhone X** (čita se "iPhone 10") jest pametni telefon koji dizajnira, razvija i prodaje Apple Inc. Najavljen je 12. septembra 2017. u Cupertinu (Kalifornija) uz iPhone 8 i iPhone 8 Plus, a u prodaji je od 3. novembra 2017. Uređajem se obilježava deseta godišnjica iPhonea, te je "X" rimska cifra za broj 10.

Kompanija telefonom želi pokazati šta smatra tehnologijom budućnosti, od čega se ističe usvajanje tehnologije OLED za ekran umjesto dosadašnjeg IPS LCD-a, upotreba stakla i nehrđajućeg čelika, mogućnost bežičnog punjenja i zamjena dugmeta "Home" Face ID-jem, novom metodom za autentificiranje koja koristi naprednu tehnologiju za skeniranje korisnikovog lica i tako otključava uređaj, kao i predstavljanje animiranih emojija koje Apple naziva Animoji. Novi oblik uređaja donosi značajnu promjenu načinu na koji korisnici upravljanju uređajem tako što koristi dodirne geste za navigaciju operativnim sistemom umjesto dugmeta "Home" koje se koristilo u svim iPhoneima do sada. Početna cijena od 999$ čini ga najskupljim iPhoneom do sada, s tim da je cijena još veća na međunarodnom tržištu zbog fluktuacije valuta, uvoznih naknada i poreza na promet.

Naišao je na mješovitu reakciju. Pohvaljena je kvaliteta ekrana, kamere i izrade. Javno mišljenje podijelio je urez za senzore na vrhu ekrana i upotreba nove metode za autentifikaciju. Urez su oštro kritizirali korisnici društvenih mreža, a odgovor programera na promjene koje on donosi korisničkom iskustvu u aplikacijama bio je neutralan ili pozitivan. Kritičari su također bili podijeljeni: jedni su ga kritizirali, a drugi izjavili da je isprva neobičan, ali da su se kasnije uspjeli navići. Sistem za prepoznavanje lica Face ID dobio je pohvale na račun lakog postavljanja, a kritike zbog toga što je potrebno direktno gledati u ekran da se uređaj otključa, mada se ta mogućnost može isključiti u postavkama sistema.

Face ID izazvao je raspravu o sigurnosti i privatnosti. Apple tvrdi da je značajno napredniji od Touch ID-ja na račun toga što ima znatno manje pogrešnih pogodaka, mada su mediji izvijestili da Face ID i drugi biometrički sistemi za otključavanje nemaju isti nivo privatnosti pružen Ustavom SAD-a u odnosu na šifru. Došlo je do nedosljednih rezultata prilikom testiranja tehnologije na identičnim blizancima, a obećanje jače sigurnosti osporili su hakeri i izrađivači maski; jedan od tih pokušaja bio je uspješan, ali ga je teško izvesti. Nezavisni programeri također mogu zatražiti pristup "gruboj slici" korisnikovog lica koju mogu koristiti u svojim aplikacijama, što je izazvalo zabrinutost među zagovaračima privatnosti uprkos Appleovim strogim zahtjevima o tome kako se podaci smiju koristiti.

## Historija 
Tehnologija koja je omogućila stvaranje iPhonea X bila je u razvoju pet godina (od 2012). Kada je najavljen iPhone 7 (krajem 2016), počelo se spekulirati o drastičnoj promjeni dizajna iPhonea, a spekulacije su se značajno pojačale kada je u julu 2017. slučajno objavljen firmware za HomePod u kojem je nagoviješteno da će Apple ubrzo objaviti telefon bez fizičkog dugmeta "Home", s Face ID-jem i drugim mogućnostima. Nekoliko mjeseci kasnije slučajno je objavljena verzija operativnog sistema iOS 11 kojom su također potvrđeni novi dizajn i mogućnosti.

Kompanija je 31. augusta 2017. pozvala novinare na konferenciju za medije zakazanu za 12. septembar, što ju je učinilo prvim javnim događajem održanim u Steve Jobs Theateru na Appleovom novom kampusu u Cupertinu (Kalifornija). Uređaj je predstavljen tokom prezentacije. Početna cijena od 999$ čini ga najskupljim iPhoneom do sada. Još je skuplji na međunarodnom tržištu zbog fluktuacije valuta, uvoznih naknada i poreza na promet.

Otključana verzija telefona postala je dostupna 5. decembra 2017. u Sjedinjenim Američkim Državama.

Sredinom aprila 2018. Federalna komunikacijska agencija SAD-a ( – FCC) objavila je slike planiranog zlatnog modela iPhonea X. Pored srebrne i svemirsko sive boje u kojima je uređaj dostupan, otkriveno je da je planirana i zlatna, ali da se od nje na kraju odustalo zbog problema u proizvodnji.

## Specifikacije 
### Hardver 
Ekran iPhonea X ima dijagonalu od 5,8inča (14,73cm), koristi tehnologiju OLED koja vjerno reproducira boje pomoću širokog raspona DCI/P3, sRGB-a i HDR-a i ima kontrast od 1.000.000:1. Ekran Super Retina sadrži tehnologiju True Tone, istu kao na iPadu Pro, koja koristi senzor ambijentalne rasvjete da prilagodi ravnotežu bijele boje ekrana okolnoj ambijentalnoj rasvjeti. Iako iPhone X ne sadrži tehnologiju "ProMotion" koja se koristi na ekranima iPada Pro druge generacije da bi se dosegnula učestalost osvježavanja od 120Hz, prima ulazne podatke dodira pri toj brzini. Jedna negativna osobina tehnologije OLED jest javljanje trajnog urezivanja slike; tačnije, ako pojedini elementi budu duže vrijeme na istom mjestu na ekranu, vidjet će se njihov slabi trag kad ekran bude prikazao nešto novo. Apple je potvrdio da njihovi OLED-ekrani nisu izuzeti iz ovog problema, s napomenom u dokumentaciji da je "ta osobina očekivana". Appleov potpredsjednik marketinga Greg Joswiak, izjavio je sajtu ''Tom's Guide* da su OLED-ekrani koje Apple koristi u iPhoneu X dizajnirani da nemaju problem s prezasićenjem boja, što je česta pojava kod OLED-ekrana, tako što su boje prilagođene na nivou "potpiksela", a ekran usavršen da bolje prikazuje oštre linije i zaobljene uglove. Za popravak štete koja nije nastala tokom proizvodnje, cijena za ekran van garancije je 279$, dok druge popravke koštaju 549$.

Dostupan je u dvije boje: srebrnoj i svemirsko sivoj.

Telefon sadrži Appleov sistem na čipu A11 Bionic, kao i iPhone 8 i 8 Plus, koji je šestojezgreni procesor s dvije jezgre optimizirane za performanse (brže za 25% u odnosu na procesor A10 Fusion), a četiri za učinkovitost (brže za 70% u odnosu na prethodnu generaciju). Također sadrži prvi grafički procesor koji je dizajnirao Apple, te neuronski pogon koji pokreće akcelerator vještačke inteligencije.

Face ID zamjenjuje Touch ID kao sistem autentifikacije. Senzor za prepoznavanje lica sastoji se od dva dijela: modul "Romeo" koji projektira više od 30.000 infracrvenih tačaka na korisnikovo lice i modul "Juliet" koji čita uzorak. Uzorak se šalje u sigurnu enklavu čipa A11 Bionic da bi se potvrdilo vlasnikovo lice. Prema predodređenim postavkama, sistem neće funkcionirati ako su vlasnikove oči zatvorene, u nastojanju da se spriječi neovlašteni pristup uređaju, ali to je moguće promijeniti u postavkama. Kamera s teleobjektivom ima otvor blende ƒ2,4, dvostruki optički zoom, digitalni zoom do 10× i optičku stabilizaciju slike. Portretni režim može slikama dodati razne efekte osvjetljenja i dubine polja. Između kamera nalazi se blic "True Tone" od četiri LED-svjetla koji ostvaruje dvostruko bolju ujednačenost svjetlosti.

Sprijeda se nalazi kamera TrueDepth koja ima senzor od 7 megapiksela, otvor blende ƒ2,2

Podržano je i bežično punjenje prema standardu Qi.

### Softver 
Budući da je izgled ekrana drukčiji u odnosu na prethodne modele, programeri aplikacija i videoigara za iOS moraju ažurirati svoj softver da bi se čitav ekran mogao koristiti. Od promjena se ističu zaobljeni uglovi, urez na vrhu ekrana koji sadrži senzore i područje na dnu ekrana koje pokazuje kako pristupiti početnom ekranu. Apple je objavio smjernice za dizajn korisničkog interfejsa u kojima navode da programeri ne bi trebali maskirati ili skretati pozornost na bilo koju od promjena. Ako aplikacija koristi autentifikaciju, tekst se mora promijeniti tako da se navodi Face ID umjesto Touch ID-a. U iščekivanju telefona većina programera brzo je uskladila aplikacije novim promjenama, mada su ta neophodna prilagođavanja prouzrokovala usporena ažuriranja pojedinih popularnih aplikacija.

Dugme "Home", koje se nalazi na svim ranijim modelima, u potpunosti je uklonjeno i zamijenjeno dodirnim gestama. Uređaj se otključava dodirom ekrana ili pritiskom bočnog dugmeta, početnom ekranu pristupa se povlačenjem prsta od dna prema sredini ekrana, a ekranu za promjenu aplikacija pristupa se na sličan način kao i početnom ekranu, ali umjesto brzog povlačenja prsta prema sredini, treba zastati na par trenutaka dok se ne pojavi izmjenjivač aplikacija.

## Prijem 
### Opšte recenzije 
DxOMark, kompanija koja se bavi testiranjem kamera, ocijenila je stražnju kameru iPhonea X s 97/100, što je dva boda manje od dosadašnje najviše ocjene (99) koja je dodijeljena Samsungovom pametnom telefonu Galaxy S9+. Kamera Googleovog Pixela 2, jednog od konkurenata iPhonea X, dobila je 98 bodova. Consumer Reports, neprofitna, nezavisna organizacija čiji je cilj nepristrana ocjena potrošačkih proizvoda, rangirala je X ispod iPhonea 8 i 8 Plus, kao i ispod Samsungovih uređaja Galaxy S8, S8+ i Note 8, zbog slabije izdržljivosti i kratkotrajnije baterije, mada su pohvalili kameru rekavši da je dobila "najbolju ocjenu" od svih kamera pametnih telefona koje su testirali.

Nilay Patel sa sajta *The Verge* pohvalio je ekran, rekavši da je "uglađen, čvrst i čist" te "svijetao i raznobojan". Kritizirao je nedostatak 3,5-mm priključka za slušalice, krhkost uređaja uprkos Appleovih navodima i urez za senzore na vrhu ekrana, kojeg je nazvao "ružnim". Patel je naglasio da se aplikacije moraju ažurirati da bi njihov sadržaj ispunio čitav ekran i napomenuo da, u vrijeme pisanja recenzije, nisu sve veće aplikacije bile ažurirane, što znači da su se kod nekih javljale "ogromne crne ivice". Naročito je kritizirao poziciju ureza za senzore kada se telefon drži horizontalno, rekavši da urez od "donekle neprimjetnog elementa na vrhu ekrana postaje ogromna smetnja sa strane". Pohvalio je kamere zbog održavanja dobrog kvaliteta pri slaboj svjetlosti. Patel je naročito pohvalio animojije, nazvavši ih "vjerovatno najboljom mogućnosti iPhonea X", dodavši da "jednostavno rade i rade nevjerovatno dobro". Na kraju je napisao da je Face ID temelj telefona i ocijenio da "uglavnom odlično funkcionira", ali je naglasio da s vremena na vrijeme ne radi kako treba, te da korisnici moraju "približiti telefon licu" da proradi. Posebno je kritizirao slab domet Face ID-a, koji radi samo kad je telefon udaljen od 25 do 50 centimetara od lica.

Chris Velazco iz *Engadgeta* također je pohvalio ekran, napisavši da je, po njegovom iskustvu, urez za senzore na vrhu "isprva čudan", a da je kasnije neprimjetan jer se većina stvari prikazuje u sredini ekrana. Posebno je pohvalio kvalitetu izrade rekavši da je uređaj "prekrasno napravljen" te da je dizajniran tako da se staklo s obje strane "besprijekorno" povezuje s okvirom od nehrđajućeg čelika. Velazco je naglasio da mu je trebalo vremena da se navikne na novi sistem zasnovan na gestama, pogotovo zbog toga što je Kontrolni centar premješten s dna u gornji desni ugao ekrana. Također je pohvalio kameru, performanse procesora i trajanje baterije.

U veoma negativnoj recenziji, Dennis Green iz *Business Insidera* kritizirao je to što telefon nije moguće koristiti jednom rukom, naglasivši da nove geste, poput povlačenja prsta s vrha ekrana nadolje za pristup obavještenjima i Kontrolnom centru, ne rade kad se telefon koristi jednom rukom budući da je nemoguće dosegnuti vrh. Greenova recenzija uzrujala je korisnike Twittera koji su na nju počeli zajedljivo odgovarati. U posebnom članku koji je napisao kao odgovor na kritike, rekao je: "Ne znam jesu li bijesni na mene zbog lojalnosti Appleu ili zato što žele opravdati svoj izbor da potroše 1.000$ na telefon. Očito je da je većina kritika došla od osoba koje uopšte nisu koristile telefon."

Roman Loyola iz *Macworlda* pohvalio je sistem autentifikacije Face ID, napisavši da ga je "lako" postaviti i da je integracija sa sistemom "uglađenija" u odnosu na raniju koja je koristila otisak prsta. Međutim, Loyola je naglasio da je otključavanje za "pola sekunde" sporije u odnosu na Touch ID, te da je potrebno direktno gledati u ekran, što znači da telefon nije moguće otključati kad je na stolu pored korisnika.

### Face ID 
Uvođenje Face ID-a izazvalo je zabrinutost zbog mogućnosti policije da otključa nečiji telefon postavljanjem ga ispred korisnikovog lica. Tadašnji američki senator Al Franken zatražio je do Applea da pruži detalje o sigurnosti i privatnosti Face ID-a odmah nakon što je najavljen. Kompanija je odgovorila naglasivši da su objavili sigurnosnu bijelu knjigu i detaljnu bazu znanja.

Prilikom testiranja tehnologije na identičnim blizancima, došlo je do nedosljednih rezultata – neki testovi pokazali su da ih sistem može raspoznati, dok su drugi pokazali suprotno.

Uprkos Appleovom obećanju da je Face ID sigurniji od Touch ID-a, objavljeno je nekoliko članaka u medijima koji navode suprotno. *The Verge* je objavio da su određeni američki sudovi različito tretirali biometričke sisteme otključavanja u odnosu na šifre po pitanju prava pruženih petim amandmanom Ustavu SAD-a. Šifre se smatraju "iskazom" zasnovanim na korisničkim mislima, dok se otisci prstiju smatraju fizičkim dokazima i da je nekim osumnjičenim licima naređeno da otključaju svoje mobilne uređaje otiskom prsta. Bilo je raznih pokušaja, većinom neuspješnih, da se sistem prevari upotrebom naprednih maski. Sedam dana nakon što je iPhone X pušten u prodaju, vijetnamska sigurnosna kompanija Bkav objavila je na svom blogu da je napravila masku u vrijednosti od 150$ koja može prevariti Face ID. Sajt *WIRED* naglasio je da je tehnika kompanije više "dokaz koncepta" nego stvarna opasnost budući da su za stvaranje maske potrebne detaljne mjere ili digitalni sken nečijeg lica, naglasivši da su u razumnoj opasnosti samo mete špijunaže i svjetske vođe.

*Reuters* je početkom novembra 2017. izvijestio da će Apple dijeliti određene podatke o licima korisnika s nezavisnim programerima da bi mogli napraviti preciznije filtere za selfije i da bi izmišljeni likovi iz videoigara mogli bolje oslikavati izraze lica iz stvarnog svijeta. Iako programeri moraju od korisnika tražiti dozvolu, ne smiju prodavati podatke, stvarati profile korisnika niti upotrebljavati podatke za reklame, te su ograničeni na "grubu sliku" umjesto cjelokupne, i dalje im je pruženo preko 50 vrsta izraza lica. Američka udruga za građanska prava ( – ACLU) i Centar za demokratiju i tehnologiju () otvorili su pitanja privatnosti i o tome kako će Apple primjenjivati ograničenja podataka koje pruža nezavisnim programerima. Apple je odgovorio da im je proces pregleda aplikacija na App Storeu učinkovita zaštitna mjera. Prema *Reutersu*, "gruba slika" lica kojoj nezavisni programeri mogu pristupiti nije dovoljna za otključavanje uređaja. Prema Jayu Stanleyju, višem analitičaru ACLU-a, sama ideja dopuštanja pristupa osjetljivim podacima o licima korisnika nije riješena na odgovarajući način; za *Reuters* je izjavio: "Prenapuhana su pitanja privatnosti koja se tiču upotrebe veoma napredne tehnologije za prepoznavanje lica. … Stvarna pitanja privatnosti tiču se pristupa koji je pružen nezavisnim programerima."

### Urez za senzore 
Mnogo rasprava o iPhoneu X vrti se oko dizajna ureza za senzore koji se nalazi na vrhu ekrana. *The Outline* ga je opisao "vizualno odvratnim elementom", a *The Verge* sastavio članak u kome navode kritike javnosti i osobe koje izruguju Appleov "čudni izbor dizajna"; međutim, nisu svi kritičari bili negativni. U intervjuima s *Ars Technicom*, nezavisni programeri aplikacija za iOS izjavili su da, uprkos naporima potrebnim za restrukturiranje elemenata dizajna u njihovim aplikacijama, urez nije predstavio nikakav problem, a neki su izjavili da je dobar podsticaj za pojednostavljenje dizajna aplikacija. Dvije sedmice nakon što je iPhone X pušten u prodaju, Apple je odobrio aplikaciju koja stavlja crnu liniju na vrh početnog ekrana i time prikriva urez, uprkos smjernicama za dizajn korisničkog interfejsa u kojima je navedeno da to ne bi trebalo raditi.

## Problemi 
### Rano aktiviranje 
U novembru 2017. prvi korisnici telefona u SAD-u izjavili su da imaju poteškoće pri aktivaciju uređaja na nekim operaterima, ponajprije na AT&T-u. AT&T je za nekoliko sati objavio da je problem riješen, a glasnogovornik Verizona obavijestio je medije da, uprkos nekim objavama na internetu, korisnici tog operatera nisu bili zahvaćeni problemom.

### Neodazivanje ekrana na niskim temperaturama 
U novembru 2017. korisnici iPhonea X objavili su na Redditu da se ekran uređaja ne odaziva ako se temperatura naglo smanji. Apple je 16. novembra 2017. objavio ažuriranje iOS 11.1.2 s kojim je problem popravljen.

### Blic na niskim temperaturama 
Gordon Kelly s *Forbesa* izvijestio je u martu 2018. da je preko 1.000 korisnika naišlo na poteškoće pri korištenju blica na niskim temperaturama, te da je problem bio prisutan sve do verzije iOS 11.3 beta 1.

### Razlika u mrežnim modemima 
Apple vodi sudski spor s Qualcommom zbog navodnih protutržišnih praksi i da bi se kompanija što manje oslanjala na spomenutog proizvođača poluprovodnika, koristi dva dobavljača mrežnih modema. Od iPhonea 7, koji je pušten u prodaju 2016, Apple je odlučio raspodijeliti modeme tako da otprilike pola uređaja koristi Qualcommove, a pola Intelove. U profesionalnim testovima kompanije *Cellular Insights'' utvrđeno je da su, kao i u iPhoneu 7, Qualcommovi bolji od Intelovih po pogledu brzine preuzimanja na LTE-u, a brži i do 67% u slabim mrežnim uslovima. Iz ovog razloga, pojedini izvori preporučuju kupovinu otključanog iPhonea X ili kupovinu preko operatera Verizona.

## Reference 
## Vanjski linkovi 
* 

10
iPhone 10
Kategorija:Mobilni telefoni predstavljeni 2017.